**NTNU S-sak** **13/13**

**Norges teknisk-naturvitenskapelige**

**universitet**

11.03.2013/RE/MDY

Arkiv: 2012/5036

**N O T A T**

Til: Styret

Fra: Rektor

**Om:** **Rapport og planer 2012 - 2013**

**Tilråding**

Styret tar vedlagte rapport- og plandokument til Kunnskapsdepartementet (KD) for 2012 – 2013 til etterretning. Rektor gis fullmakt til å gjøre eventuelle endringer i tråd med behandlingen i styret, samt å gjøre redaksjonelle endringer som ikke har vesentlig konsekvenser for betydningen av innholdet.

**Om dokumentet Rapport og planer**

*Rapport og planer* er NTNUs offisielle plan- og rapportdokument til KD, er en del av styringshjulet til NTNU/KD og publiseres på DBH.

KDs bestillinger generelt at *Rapport og planer* skal inneholde alt som er vesentlig for å kunne vurdere institusjonens drift og planer. I tillegg bes det om rapportering på bestemte punkter, men den konkrete bestillingen er vesentlig redusert sammenlignet med tidligere år, og det er lagt opp til større frihet for institusjonene til selv å prioritere innholdet. Dette er i tråd med KDs innføring av ny målstruktur og en endret dialog mellom nivåene, med et langt mer strategisk og overordnet fokus. Dokumentet er viktig som grunnlag for etatsstyringsdialogen (NTNUs neste møte er i 2014).

Det har vært et ønske om å korte ned dokumentet og å gjøre det mer leservennlig sammenlignet med tidligere år, slik at dokumentet blir tilpasset en utvidet målgruppe, både innenfor og utenfor NTNU. Et hovedgrep er å disponere teksten med utgangspunkt i de ulike virksomhetsområdene, slik strategidokumentet «Kunnskap for en bedre verden» og «Bærekraft og hjernekraft» (til Trøndelagsbenken) er lagt opp. Innenfor hvert av virksomhetsområdene (kapitlene) er rapportering for 2012, planer for 2013, ambisjonsnivå og risikovurdering integrert. På denne måten håper vi også å tydeliggjøre NTNUs profil og strategiske valg, i tråd med KDs ønsker, og vi tror det vil være et bedre grunnlag for dialogen mellom styret og KD.

Fristen for å ferdigstille dokumentet er 15. mars, og KD får oversendt dokumentet med forbehold om styrets godkjenning.

**Innhold i Rapport og planer 2012-2013**

*Rapport 2012*

Hovedinntrykket i Rapport og planer 2012-2013 er at NTNU kan vise til gjennomgående gode resultater og god drift i 2012, men det er selvsagt også utfordringer. Vi har ikke gjengitt konkrete resultater i dette saksfremlegget, men henviser til dokumentets kapittel 1 og 2 som er sammendragskapitler og således dekker de viktigste punktene. De øvrige kapitlene utdyper og analyserer utviklingen.

*Planer og ambisjoner for 2013*

I S-sak 32/12 ble styret orientert om arbeidet med å konkretisere realiseringen NTNUs strategi. Dette arbeidet skulle danne grunnlag for mer dynamiske virksomhetsmål med tilhørende indikatorer og hovedtiltak i tråd med tilbakemeldingene i etatsstyringsmøtet. I S-sak 52/12 vedtok styret NTNUs virksomhetsmål, tiltak og indikatorer for 2013. I Rapport og planer har vi utdypet planene og konkretisert ambisjonsnivået. KDs egne styringsparametere dessuten inkludert. Det er en utfordring at vi mangler gode styringsdata på enkelte av indikatorene, men vi mener vi har konkretisert i den grad det er hensiktsmessig på det stadiet vi er.

Vi erkjenner at vi ikke er mål med dette arbeidet og har derfor lagt opp til en forbedret prosess for 2014. Denne prosessen starter med et dekanseminar i april hvor evaluering av måloppnåelse 2012 samt mål og planer 2014 vil være hovedtema. Gjennom en slik oppstart vil fakultetene vil bli mer direkte involvert i prosessen fram mot virksomhetsmål og tiltak 2014, og vi har vesentlig bedre tid til dialog i hele organisasjonen i høstsemesteret. Rektor tar sikte på at det fremmes en sak for styret i juni der vi ber om at «planleggingsrammer» for 2014 blir vedtatt.

*Rapport og planer 2012-2013 er disponert som følger:*

* *Kapittel 1, «Innledning fra styret»,* inneholder styrets vurdering av resultatene for 2012 og planene for 2013, samt styrets vurdering av eget arbeid
* *Kapittel 2, «Bærekraft og hjernekraft*» omhandler utfordringer ift å løse samfunnsoppdraget*.*
* *Kapittel 3-7, virksomhetsområdene i NTNUs strategi*, er alle disponert etter følgende struktur:
  + Rapport 2012 (NTNU vedtok strategiens hovedmål som virksomhetsmål for 2012, og rapportdelen er derfor relativt bredt anlagt.)
  + Planer for 2013 (virksomhetsmål og tiltak)
  + Ambisjonsnivå på NTNUs indikatorer og KDs styringsparametere
  + Risikovurdering
* *Kapittel 8, «Vitenskapsmuseet»* er disponert som de øvrige virksomhetsområdene.
* *Kapittel 9, «Annen rapportering»* er rapportering på konkrete bestillingspunkter fra KD.
* *Kapittel 10, «Plan for tildelt bevilgning»* beskriver budsjettfordelingen for 2013
* I vedlegg finnes utdypende statistikk m.m.

Vedlegg: [Blåboka](13.13%20Vedl.%20blaabok.pdf)